РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/578-15

28. децембар 2015. године

Б е о г р а д

ЗАПИСНИК

83. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 28. ДЕЦЕМБРА 2015. ГОДИНЕ

 Седница је почела у 09,35 часова.

 Седницом је председавао Верољуб Арсић, председник Одбора.

 Седници су присуствовали чланови Одбора: Радмило Костић, Душица Николић, Милош Тошанић, Оливера Пешић, Момо Чолаковић, Сузана Шарац и Дејан Раденковић.

 Седници су присуствовали заменици чланова Одбора: Горан Младеновић, заменик Горана Ковачевића, Далибор Радичевић, заменик Драгољуба Зиндовића, Зоран Бојанић, заменик Николе Јоловића и Владимир Маринковић, заменик Милорада Мијатовића.

 Седници нису присуствовали чланови Одбора: Иван Јовановић, Ђорђе Стојшић, Војислав Вујић, Золтан Пек и Жика Гојковић, нити њихови заменици.

 На позив председника Одбора, седници је присуствовао председник Државне ревизорске институције, Радослав Сретеновић, са сарадницима.

 На предлог председника, Одбор је једногласно утврдио следећи

Д н е в н и р е д:

- Усвајање записника 81. и 82. седнице Одбора -

 1. Представљање налаза из Извештаја о ревизијама, које је Државна ревизорска институција спровела током 2015. године.

 Пре преласка на рад по утврђеном дневном реду, Одбор је једногласно, без примедаба, усвојио записнике 81. и 82. седнице Одбора.

 **Прва тачка дневног реда**: Представљање налаза из Извештаја о ревизијама, које је Државна ревизорска институција спровела током 2015. године.

 Радослав Сретеновић, председник Државне ревизорске институције, представио је члановима и заменицима чланова, налазе из Извештаја о ревизијама које је Институција спровела током 2015. године. У извештајно периоду Институција је објавила 174 извештаја о ревизији, од чега 80 извештаја о ревизији финансијских извештаја и правилности пословања, 78 извештаја о ревизији саставних делова финансијских извештаја, 15 извештаја о ревизији одазивних извештаја и један извештај о ревизији сврсисходности пословања (располагање непокретностима у својини Републике Србије). Ревизијом су били обухваћени Завршни рачун буџета Републике Србије, 14 директних корисника средстава буџета Републике Србије, пет индиректних корисника средстава буџета Републике Србије, 108 корисника средстава буџета локалних власти, четири организација обавезног социјалног осигурања, девет корисника средстава Републичког фонда за здравствено осигурање, 27 јавних предузећа, Народна банка Србије, два остала корисника јавних средстава и три политичке партије (Српске напредне странке, Социјалистичке партије Србије и Демократске странке). У наставку излагања, навео је да су ревизијама спроведеним у 2015. години обухваћени подаци из финансијских извештаја који се односе на приходе и примања у износу од 2.638,7 милијарди динара, расходе и издатке у износу од 1.979,0 милијарди динара, нефинансијску имовину у износу од 793,0 милијарди динара, финансијску имовину у износу од 3.286,5 милијарди динара и обавезе у износу од 3.720,0 милијарди динара. Такође, у поступку ревизије Институција је вршила и испитивање функционисањa система финансијског управљања и контроле и успостављања интерне ревизије, док је у оквиру ревизије преузимања обавеза и извршавања расхода и издатака, вршила и проверу примене прописа који их уређују.

 У погледу броја изражених мишљења, Институција је у извештајном периоду изразила 23 позитивна мишљења о финансијским извештајима; девет мишљења о правилности пословања; 130 мишљењa са резервом о финансијским извештајима; 147 мишљења о правилности пословања; два негативна мишљења о финансијским извештајима; једно мишљење о правилности пословања; и једно уздржавајуће мишљење о финансијским извештајима и правилности пословања.

 На основу испитивања функционисања система интерних контрола код већине субјеката, Институција је у извештајном периоду утврдила постојање одређених недостатака код успостављања контролног окружења, контролних активности и поступака, затим недостатке у процесу информисања и комуникације и недостатке у делу који обухвата праћење и процену система, као и недостатке у управљању ризицима. Председник Институције је посебно скренуо пажњу да у области утврђивања обавеза и наплате јавних прихода који су у надлежности Пореске управе и Управе царина, ниједна од ових управа није успоставила јединствен информациони систем, да Пореска управа није успоставила пореско рачуноводство, као и да Управа царина не води пословне књиге по систему двојног књиговодства, због чега је исказан нереалан дуг пореских и царинских дужника у износу од најмање 22,1 милијарде динара (Пореска управа 21,8 милијарди динара и Управа царине 0,3 милијарди динара).

 У наставку излагања, он је навео и да су: код 42 субјекта ревизије утврђене неправилности у области припреме и доношења буџета/финансијског плана у укупном износу од 586,5 милиона динара (најзначајније неправилности утврђене су код локалних власти и здравствених установа); у области прихода и примања утврђене су неправилности код више субјеката ревизије у укупном износу од 6,8 милијарди динара; у области расхода за запослене утврђене неправилности у износу од 2 милијарде динара или (исплате плате запосленима који нису испуњавали прописане услове за обављање послова радног места на којима су радили; исплате плата без евиденције присуства на раду; већи број запослених од прописаног код локалних власти и здравствених установа за 564 лица итд.);

 Такође, ревизијом су биле обухваћене и јавне набавке у укупном износу од 52 милијарде динара, те су утврђене одређене неправилности у укупном износу од 14,5 милијарди динара (закључени уговори без спроведених поступака јавних набавки; неправилности у вези са конкурсном документацијом; неправилности из области доделе, закључивања и измене уговора; извршене набавке по којима су уочене неправилности у поступцима оглашавања набавки; закључени уговори применом преговарачког поступака без испуњења услова прописаних законом; закључени уговори спровођењем неодговарајућих поступака јавних набавки; неправилности у вези са условима о покретању поступака јавних набавки; утврђене неправилности јавних набавки из ранијих година итд).

 У извештајном периоду Институција је субјектима ревизије дала укупно 1.686 препорука, ради отклањања неправилности и унапређења усклађености пословања са законима и прописима. Највише препорука дато је у области расхода и издатака (408), система финансијског управљања (350) и финансијске имовине (176). Значајан број преопрука дат је и за области нефинансијске имовине (167) и прихода и примања (138).

 Председник Институције посебно је указао и на: проблем неусаглашености појединих прописа (неусаглашеност закона којима су уређене одређене врсте накнада и прихода од давања у закуп пословног простора са Законом о буџетском систему и неусаглашеност закона и подзаконских аката у области здравственог осигурања и здравствене заштите); постојање одредби закона које могу да произведу негативне последице (нпр. Закона о стечају у делу ограничења доспелости наплате потраживања; Закона о ПДВ-у у делу уређивања права на одбитак претходног пореза обвезника; Закона о пензијском и инвалидском осигурању у делу који се односи на понављање поступка; Закона о порезу на доходак грађана у делу ослобађања плаћања пореза за накнаде за време незапослености); области које постојећи прописи не уређују (питање спровођења јавних набавки у периодима привременог финансирања; појединих питања у области образовања, културе, здравственог осигурања и здравствене заштите; питања додатних коефицијената у органима градских општина; питање укључења динарских посебних наменских подрачуна), као и на чињеницу да још увек нису донети законски и подзаконски прописи којима би се уредила одређена питања (пропис којим се уређује здравствено осигурање војних осигураника; пропис за утврђивање накнада за постављање плутајућих објеката; подзаконски акт којим се уређује заснивањем радног односа на неодређено време у установама културе; пропис за утврђивање методологије за одређивање трошкова обраде крви и компонената крви).

 У дискусији поводом ове тачке дневног реда учествовали су Владимир Маринковић, Момо Чолаковић, Верољуб Арсић и Радослав Сретеновић.

\* \* \*

Седница је завршена у 10,20 часова.

Седница је тонски снимана.

 СЕКРЕТАР ПРЕДСЕДНИК

 Александра Шашо Верољуб Арсић